Jucătoarea germană de tenis Angelique Kerber (36 ani) revine în echipa Germaniei pentru competiţia Billie Jean King, nemţoaicele urmând să înfrunte Brazilia luna viitoare, la Sao Paolo, scrie DPA, potrivit Agerpres.
Căpitanul Rainer Schuttler le-a nominalizat vineri pe Kerber, Tatjana Maria, Laura Siegemund şi Anna-Lena Friedsam pentru meciurile din 12 şi 13 aprilie. O a cincea jucătoare va fi nominalizată în perioada următoare.
"Revenirea lui Angie întăreşte echipa noastră. Ea a arătat în ultimul timp, la turneele unde a participat, că este capabilă în continuare de performanţă", a spus Schuttler.
Kerber a jucat ultima dată pentru Germania în 2022, după care s-a retras devenind mamă în februarie 2023. A revenit pe terenul de joc în decembrie anul trecut, la United Cup, competiţie pe echipe mixte, câştigată de Germania după o finală cu Polonia.
În prezent, Kerber este pe locul 607 WTA.